khistorydata/jeongjo-sjw-relations huggingface dataset:
정조 19년 · 목
義禁府啓言前總戎使申大顯原情以爲城民所食僧還未捧事渠於昨年九月待罪本職而適値歲歉民勢倒懸不可一任於僧徒或關飭列邑或嚴令城將使之眼同董督艱辛收殺而未及及閱乃至遞易及作奸狀不能摘發矇不覺察之罪萬殞猶輕云申大顯曾經閫師請議處敎以犯科於新令之初雖曰不知不知亦罪議處以聞又啓言神方萬戶權師萬依例捧供以入而觀其容貌則雖有病色不至深重恩除之下終不赴任萬萬駭然請以此照律允之敎以勘放後草記
정조 19년 · 강
考下抄啓文臣閏二月朔及九月朔親試試券命賦魁申鳳朝試券自寫眞一篇付之洛南軒壁
정조 19년 · 목
九月朔親試前校理宋祥濂以策三中一居首閏二月朔則前一日以洛南軒爲賦題命在家製進至是副司果申鳳朝以二中居首書下其券曰句句雅韻令人可誦自寫一篇下送付之軒壁
정조 19년 · 강
詣毓祥宮行酌獻禮仍詣奉安閣延祐宮宣禧宮展拜
정조 19년 · 목
具翼善冠袞龍袍乘輿出永淸門明政門降輿乘輦遣史官召見隨駕大臣右議政蔡濟恭判府事李秉模出弘化門由梨峴至太廟洞口降輦乘輦至毓祥宮洞口降輦乘輿入宮大門降輿入齋室親押香祝贊禮禮曹參判李敬一導詣版位行再拜禮陞詣宮內執爵獻爵大祝檢校待敎徐有榘讀祝文訖還復位行禮如儀禮畢仍詣奉安閣展拜奉審命百官依例入參詣延祐宮展拜乘輿出宮大門至宣禧宮齋室前降輿詣版位展拜命百官行禮置之還入齋室
정조 19년 · 강
冬至正使閔鍾顯副使李亨元以皇帝傳位期日及新頒大年號憲書馳啓
정조 19년 · 목
別單以爲臣等入栅之後卽令首譯金倫瑞堂上譯官金達三探問改元歸政等事於衙門及可信人處則新皇帝係十五王諱永琰曾於癸巳封嘉親王今年十月初十日使之移居於毓慶宮而原擬冬至傳位因十二月初一日有日蝕將於明年元朝歸政諱永字漢書改以顒淸書去一鮎年號則定以嘉慶已爲刊頒新憲書而栅門係是邊上姑未廣布故憲書一件艱辛得出於鳳城衙門同封上送向後事情及勅奇早晩更加探知憲書齎咨官回便別單付啓計料
정조 19년 · 강
召見領議政洪樂性右議政蔡濟恭判府事李秉模吏曹判書沈煥之司譯提調尹蓍東備局有司堂上李時秀于齋室
정조 19년 · 목
予曰三使臣當爲差出而此異於常年使行須得專對之才可畀銜命之任正使姑勿論副价果有其人乎煥之曰卿宰中若非老病多是侍下實未知誰當膺其任矣予曰不必求之於亞卿以正卿差送曾多已例況副使之以亞卿入去者亦必借銜正卿乎且書狀未必玉堂雖在兩司惟其人是擇可也予命召入譯官仍敎時秀曰進賀謝恩各異其名必有所以問於譯官輩使之詳對可也譯官鄭思玄以進賀賀登極謝恩謝勅命仰對予曰非必勅命之謝也新皇御極之初例有所賜之物謝恩似以此也且乾隆之於我邦待之可謂厚矣我之所以報答者亦必以情不以文支勅諸節退與料理務盡其當可也樂性等曰臣以元子宮册封之請仰陳於向日筵席而睿學夙就尺衣漸長豫建之策宜趁明歲況又乾隆皇帝之屢以爲言者及其在位時陳請則似又便順矣予曰頃筵已諭之矣元子明年爲七歲卽符肅廟封册之歲而予之册封在於八歲例宜從近事貴遲久予意則封册之遲待再明年不爲晩矣
정조 19년 · 강
命進賀使今日政擬入方物皇火措備使行觀勢別給京盤纏仍命副使以正卿通融擬入
정조 19년 · 목
敎于登筵大臣諸臣曰俄見冬至使別單勅奇則姑無的期而嘉慶年號已有新曆之印行至有齎封狀聞之擧齎咨官回還時亦必頒曆旣頒正朔則不可無進賀之擧且賀使付表之前先書大年號於頒曆回咨博考載籍曠千古無可據之盛事使行雖欲徐徐入送先咨後表之此一款政合審量在我道理預爲差出使臣料理使事甚爲穩當但太上皇帝之位號如何書之若非知委之咨文亦豈可直書乎曆咨回便有知委則雖其日卽卽治發否則雖遲待頒勅比諸常年節使之六月差除臘月渡灣之例不至爲太預卿等之意何如各陳所見領議政洪樂性曰詔勅出來之前只憑皇曆年號卽遣進賀之行或妨事體至於使臣之先期差出整備行事則誠便好矣右議政蔡濟恭曰節使路中狀啓雖曰傳聞旣屬眞的且曆書之印以嘉慶新號者亦旣付來則遣使進賀於禮當然以其發行遲速言之此是前古所無之例旣無可據則雖聞所馳發有何不可而但念姑不見咨文明跡則太上皇帝稱號之徑先用之有所掣肘齎咨官先來要之今月內當渡江其時似或有文跡且正朔王政之大者旣頒新號之後雖不待皇勅出來先送賀使似無所妨臣意則預差賀使使之先期束裝以待咨官之出來則似免窘束之患咨官出來之後設或有不必急速離發之端正至使行例於六月差出十月登程則賀使之數三朔遲留亦不當爲慮矣且以事勢推之今此賀使之外似必有繼以謝恩之行凡事預則立亦令度支之臣預爲之所俾無窘迫之患恐爲得宜矣判府事李秉模曰嘉慶頒朔異於道路風傳則進賀之行不容少緩而姑未見咨勅文書則我國表咨多有掣礙於稱號之際固不可遽然馳發而旣聞之後伈泄而坐亦恐未安賀使預爲差出曆行咨文出來後更觀事勢毋論勅前勅後從長進退似爲完備之道矣有司堂上尹蓍東曰新皇帝卽位旣有的奇進賀使臣預爲差出待時發送誠合事宜臣無容他議有司堂上李時秀曰使臣則先期差出拜表則臨時進退無礙於事面實合於便宜矣吏曹判書沈煥之曰旣得印行曆書之信蹟則進賀使預爲差出凡事整備以待似無窘束之患矣敎以進賀使今日政擬入拜表日字待皇曆先來或譯行渡江當定遲速方物則星火措備使行則觀勢別給京盤纏又敎曰進賀副使正卿通融擬入
정조 19년 · 강
命咸安麰還三萬石關西常平小米二萬石劃給度支作錢取來預備勅需
정조 19년 · 목
領議政洪樂性啓言客使遲速未可知而該曹經用近甚苟簡支勅之需不可不預爲區劃一勅所入竝計米木錢銀蔘價則每不下八萬餘兩而京衙門則無以推移勢須就穀物有裕處略綽取用以爲及時措備之地咸安郡年還之多至於五萬石貽弊民邑不可無減省之道請咸安年還限三萬石關西常平小米限二萬右劃給該曹作錢取來諸般支勅之需先期措備而如有餘數則別爲儲置以爲後勅之用事分付該曹及兩道道臣從之
정조 19년 · 강
命觀象監提調尹師國許遞其代今日政差出
정조 19년 · 목
領議政洪樂性啓言觀象監方多擧行之事而提調尹師國在外不爲行公未免委滯誠甚可悶合有變通之道敎以許遞其代今日政差出
정조 19년 · 강
命支勅銀子竝用土產著爲式仍飭海營勅需銀無實之弊
정조 19년 · 목
右議政蔡濟恭啓言我國迎勅時諸般所需以貞銀用下今則便成規例而近年以來貞銀幾乎絕種勅行非久壓境內而度支外而營府皆以是爲憂不知爲計而臣意則銀之所用惟品數高低是計豈可以色目判其用不用乎國中所產無論天銀地銀若限以八星爲贈遺則勅行決不以此非貞銀名色有所點退如是區處似合便順故日前招致訓譯之稍解事者以是言及則渠輩亦不敢不以奉以周旋爲言矣從今以後勅行所用銀子竝以土產銀上下之意永爲定式施行爲好且聞黃海監營勅需銀皆有名無實易致生事事極可駭請申飭該道道臣各別照察可徵者徵之可改者改之俾無臨時狼狽之地亦係不可已之事故仰達矣從之
정조 19년 · 목
以鄭來百爲副修撰徐有防爲進賀副使柳畊爲書狀官
정조 19년 · 강
命進賀正使以原任大臣更爲擬入
정조 19년 · 목
進賀正使以領議政洪樂性左議政兪彦鎬右議政蔡濟恭擬望以入敎曰俱是篤老之大臣以原任大臣更爲擬入
정조 19년 · 목
以判府事李秉模爲進賀正使
정조 19년 · 목
乘輿出宣禧宮大門至毓祥宮洞口降輿乘輦至太廟洞口降輦乘輦由梨峴入弘化門至明政門降輦乘輿由永淸門還內
정조 19년 · 강
命別咨入送早晩譯院提調問議于都提擧及領相以奏賀表領令內閣知製敎撰置槐院公事堂上一員單記擇差仍飭譯官培養之方
정조 19년 · 목
敎曰今日召見諸臣問使事也待令之譯官所對皆矇矓進賀謝恩兩件之段絡鄭思玄一人外皆不知豈不寒心且以賀使入送一款言之待勅使出來云者亦不成說嘗聞已例咨文先爲出來之後別遣齎咨譯官一人問新皇帝萬壽聖節月日進賀表式今番則曾有印本謄本文蹟之出來者據此移咨無所不可此或太早則待曆行渡江太上皇帝稱號若無頒示則與新皇帝前所進表式何以爲之之意依去乙卯已例專差咨官星火入送道理也前例也斷然當如此先送咨官置之灣府而曆行手本則馳撥上送觀其手本付咨傳撥爲可譯院提調明日遣譯官問議于都提擧及領相以奏大抵譯官之解事乏人觀於今日來待益知之此非臨時覓出者其所培養之方尤合留意此意亦令該院都提擧知悉賀表預令內閣知製敎撰置而措語命意議于時任大臣及正使使行文書自多考據與及時備顧問之節公事堂上一員以可合擧行者草記差下事令槐院知悉
정조 19년 · 강
改差司譯提調洪明浩以尹蓍東特除其代仍命司譯提調率解事譯官明日來待進賀正使李秉模亦爲入侍副使徐有防嚴飭上來
정조 19년 · 목
敎曰司譯提調率解事譯官中堂嘉善人明日來待使行文書多藉文任處有之司譯提調洪明浩改差提學尹蓍東爲提擧亦令來待別咨有詢問者進賀正使亦於明日入侍遣備郞傳之副使之尙今在外豈成說嚴飭畿營使之明日內上來召之役義重若或逡巡其可曰燥濕不自避乎竝以此意各別嚴飭
정조 19년 · 강
命使行往來間譯官無得捉巡
정조 19년 · 목
敎曰使行往來間名以譯官者無得捉巡使之無礙橫行事分付巡捕廳及巡邏營
정조 19년 · 강
以李晩秀差下承文提調
정조 19년 · 목
承文院啓請行左承旨李晩秀本院提調差下仍察有司之任久之
정조 19년 · 강
召見諸承旨及進賀正使李秉模觀象監提調鄭好仁司譯院提調尹蓍東李時秀定例釐正堂上徐龍輔承文院公事堂上李晩秀于誠正閣
정조 19년 · 목
諸承旨持公事入侍也○予曰今召卿等專爲使事近來大臣皆有故主管無人判府事雖是原任旣帶正使凡係使事悉以委卿矣蓋明年傳位旣有先出之文跡年號改易又見皇曆之印本則雖卽送使行未爲不可而非但謝表之式例上皇之稱號不能詳知而已不待頒詔徑送賀使亦無前例此所以先送齎咨之意昨詢于大臣者也秉模曰上敎至當矣予命譯官輩上殿仍詢皇曆先來何間出來譯官玄啓桓對以念間以當出來予曰齎咨官自灣上離發往來當費幾日啓桓曰五十日可以往返矣予曰然則正月內使行可以治發矣蓍東曰若不待頒勅先送進賀使則勅後又當別有謝恩使若於勅使出來後治送使行以進賀兼謝恩則可無使行疊入之弊矣予曰頒詔必有謝恩之例乎啓桓曰昨承下敎出考前例果有之矣予曰皇帝有賜物則例有謝恩之節而近年格外賜物無歲無之故每於正賀兼行矣至於今年則皇帝傳位之年也乾隆初年賜物旣送別使以謝今於傳位之際因其賜物別爲送使則可謂有始有終而明年頒勅之行新皇亦有例賜之物然則謝表方物以二度磨鍊一上乾隆一上嘉慶似爲穩便矣時秀曰齎咨官送置灣上事昨日依下敎往問于都提擧則以爲聖敎至當矣秉模曰齎咨之先送誠好而咨文中措辭極難矣予曰咨文中不必稱今皇帝新皇帝只問方物表式之如何則觀其回咨當知今皇稱號之如何矣予謂譯官輩曰勅行牌文先勅行幾日矣譯官鄭思玄曰常例則殆近四十日先到而急則往往有纔先一兩日時矣予曰頒詔使何當有信息云耶思玄曰正月內似可離發云矣予曰雖迎勅後發使優於二月內渡灣不爲晩耶啓桓曰乾隆乙卯九月登極而使行翌年三月始入去矣予曰此不必作前例矣予命晩秀讀同文彙考中雍正登極時賀表訖予曰今番咨文則一提學製進表文則直提學製進仍謂秉模曰事大文字自當致愼今番表咨卿須照察也近來文體漸不如古甚可憂也卿以息菴詩文作如何看秉模曰亦自有難及處矣予曰予則以爲我國之襲用明文末弊此文實啓之自謂作文如錦繡花月一洗東方塵垢而其純實渾厚及不如太虛亭四佳諸子遠矣且詩者關世敎者也可觀可怨感發懲創近而事父事君遠而專對四方皆是也而近世噍殺之音皆失學詩之本意如挹翠軒朴訥齋諸詩初看不好久看愈好予以爲東方詩集當以此兩家爲正宗曾於舊弘文館搜得天磨蠶頭錄使之印行又命刊布訥齋集者亦見予回淳反朴之苦心也三淵詩孰不愛看而顧其華門盛族之中有此山野寒瘦之語者豈偶然也哉農巖文章就不推重予亦甚好之而自家每稱力避明人口氣云而往往有未免處此所謂文章與時運高下者耶龍輔曰勅行時黃海監司旣隨行而兵使又隨之蓋緣一時監司避見彼人使兵使代行故燈成謬例矣予曰今番則除之可也
정조 19년 · 강
命方物綿紬以我國絲所織封裹
정조 19년 · 목
戶曹判書李時秀啓言臣以方物綿紬事有仰達者苧布席子紙地皮物皆用土宜而擉此綿紬必以唐絲織造者未知昉於何時而貿來織造之際多少弊端固不足論恐有違於事大以實之道自今進賀使方物爲始以我國絲所織綿紬各別精擇入染封裹似爲合宜從之
정조 19년 · 강
命耽羅船粟與貿穀問于完伯從便船運後狀聞
정조 19년 · 목
敎曰曾聞耽羅風勢此時最好於入去而過冬至則及風出來入去俱難云向於關問之後尙不狀啓可知其不卽往復如是之際好風順便之挨過豈成該乎本道旣有萬兩貿送之穀則船粟之穀與貿穀同時量宜船運似好此意卽令廟堂問于完伯使之從便擧行後狀聞
정조 19년 · 강
罷副修撰朴鍾淳職以尹悌東代之前望也
정조 19년 · 강
分揀時囚權師萬推前兵曹判書沈煥之
정조 19년 · 목
禁府啓請時囚權師萬告身盡行追奪光陽縣充軍敎以如渠無勢鄕人豈有用謀之理乎眞所謂勝之不武特爲分揀只遞其職當初擬望銓官推考
정조 19년 · 강
命金山郡民家失火恤典依宜寧例爲之
정조 19년 · 목
慶尙監司李泰永以金山郡民家五十戶燒燼而其中二嵗兒燒死馳啓敎以一依宜寧例行會
정조 19년 · 강
命神方前萬戶崔寅燮以道內守令現窠差送雲寵萬戶李廷麟等令帥臣定將校押送該府四鎭邊將侍下批給糧馬下送
정조 19년 · 목
兵曹啓言觀此南兵使李格狀啓則以爲各鎭將不法之狀廉探査實所犯四鎭吏校捉致査問則別害前僉使金坊戶米謬弊之革罷者赴任後兩年收斂爲三十八石土卒勒徵大是不法雲寵萬戶李廷麟五口猪分饋五十餘戶米三十石分徵而吏校所供房嬖作奸云其昏憒已無可言惠山前僉使邊德淳椎牛分饋耳年八十石列名懸錄而吏校所供衙舍城堞新建改構役糧不得推移及其遞歸渠等辦出一犢椎食從自願分錄云公廨城堞修擧雖頗多椎牛斂穀之罪渠焉敢逭梨洞前萬戶李德升遞歸時犯用倉穀無以充數藿二十四同南草十塊分給土戶隨力分當年粟爲二十七石論其所爲有浮於椎牛飼酒右項四鎭邊將侵虐殘民之罪竝令攸司御處神方前萬戶崔寅燮三載居鎭一心奉公謬例之出於民者竝皆除減捐出薄料爲殘卒防役者至於五十餘石宜有褒賞之典云金坊之兩年收米李廷麟之饋肉斂粟李德升之藿草換穀俱係不法邊德淳之椎牛斂穀雖緣城廨修擧時所用吏校輩亦稱自願備納其不法一也李廷麟爲先羅黜與金坊邊德淳李德升竝令該府拿問定罪崔寅燮捐出薄料防役施惠誠甚可嘉而旣無表異之績係是分內之事論賞之一款請置之敎以依回啓施行神方前萬戶崔寅燮之殘廩防役可見爲民之誠心四鎭侵虐之邊將旣欲懲一則如渠者須有別般勸奬之政然後可以彰善癉惡道內守令現窠口傳差送拿來四鎭邊將等府隸之下去爲弊殘鎭竝令該帥臣別定將校押領上送該府未差之代竝卽口傳擇差待下批給糧給馬從速下送
정조 19년 · 강
命明日望關禮習儀依例行禮
정조 19년 · 목
承旨李晩秀啓言明日望闕禮習儀兩司俱在外憲府則監察代行諫院雖無進參之員例爲行禮臣適登筵仰達從之
정조 19년 · 목
先是甲寅以華城城役事下綸音于董工諸臣尾及北城外屯田事曰城之有後托猶木之蟠根屋之築址不可不堅且厚也明矣容待來春地脈融解之除若於北城外咫尺斥鹵之壤相其淺深鑿得一丈或半丈量定約播百斛之經界然後收其土粘付城身俾容五馬兩軌卽其地橫縱東南之畝深耕而易耨則瘠可使肥磽可使沃而贏得如鄭涇史鄴之幾千項負郭良田不出一二年將見荷鍤成雲決渠降雨之美而方其役也雇直不以日而以負立表計遠近而差等則强者優取百錢弱者足庇一身此豈特府民往南北東西之不適有居傭保資生者皆可以聞風爭趨而或窨或肆爲酒爲食以其所有易其所無亦矜寡之利夫如是則城則尊萬世不拔之基民則擭萬家如膏之地倉則貯萬人足食之糧一擧而衆美具豈不誠休且美哉仍劃下設屯錢于本府留守前後劃下者總二萬貫至是留守趙心泰別單以爲本城長安門外北坪新設屯田臣祗受劃下錢設施經紀或買得或新墾兩項畓庫準爲百石落開梁灌漑築堰儲水使之大興土功而舊畓沃瘠相錯新畓墾闢稍晩新舊畓所出不過二十斗全石七百六十六石故買得價錢新墾物力打作數爻種稅應下屯屬料條開梁築堰等財力竝秩秩區別修正成册上送內營明年則先自校吏軍卒官隸量其形勢斟酌多少分授畓庫使之耕作俾知稼穡之利期有食實之效而其中貧不得自力者懶不能振起者勸諭誨飭使其稍勝者略倣井田助法兩人作耦毋或怠忽以爲一分沾漑之道今年打作租則何以區處乎不敢擅便別單以聞○成册區劃錢二萬兩內一萬一百五十九兩九錢舊畓六十七石九斗六升落價下一千八百九十一兩五錢新畓三十三石九斗九升落價下二百六十三兩三錢開梁四千三百步所入物力價下五千七百二兩五錢一分築堰一百九十步所入物力價下五百十九兩五錢九分種租一百一石五升價下一百二十六兩五錢九分董役監色牌將等料下在錢一千三百三十六兩六錢一分○乙卯秋舊畓打作租六百二十九石新畓打作祖一百三十七石合租七百六十六石內一百一石五升明春種子下四十七石四斗舊畓結卜價下十六石十四斗監官一員色吏一人舍音一名監考二名料下五石董役監官一員水監一人下在租五百九十六石一斗五升敎以曾有筵敎屬之外營俾作城餉
정조 19년 · 목
持公事入侍也○予曰乙卯丙辰日記已皆考出乎承旨李晩秀曰兩年日記合爲二十二卷故未及盡考矣予曰我國使价之入去果皆在詔勅出來之前乎晩秀曰前例則皆於受勅後入送使臣矣予曰謝恩則果只是頒勅之謝乎晩秀曰非專爲頒勅而有謝恩之名也
정조 19년 · 강
命命召等符信之仍用乾隆年號與否問議大臣以啓
정조 19년 · 목
承旨李益運啓言嘉慶年號旣有憲書之印來者自明年正月各項公私文蹟皆當改稱新頒年號而謹稽本院日記乾隆元年有命召及通符改造後命招大臣將臣等傳授之例今番竝依此擧行乎臣適在該房故仰達敎以前例雖云如此命召等符信之仍用乾隆年號似無不可雖以尙瑞院馬牌言之一欲改造則數百鐵牌一竝新造古例卽然云而近來則順治以後年號皆仍留通用此亦可據之一端今番勿爲新造欲爲仍用遣史官問議于時原任大臣以啓
정조 19년 · 강
禮曹以慈殿誕日陳賀節目啓命致詞表裏親上百官進致詞表裏依例東庭合班爲之
정조 19년 · 목
因禮曹初十日陳賀依例擧行事草記敎以依所啓施行而當詣仁政殿月臺親上致詞表裏隨至壽靜門外入傳後還內百官進致詞表裏依例東庭合班爲之而以慈心之難於勉從遲待至今凡係儀文務從省約實爲順志之道大抵是年何年卽先朝甲子年寶齡也以事先王之心事慈殿則揆以情禮豈可虛度是日必欲擧是禮而如習儀及內外命婦陳賀等節竝依近例權停事分付
정조 19년 · 강
還送慶尙監司李泰永軍布蕩減事査實狀本推捧納承旨李益運
정조 19년 · 목
該監司狀啓以爲昨年軍布停退之竝令蕩減寔出於廣慶恤窮之聖念則爲今日道臣守令者孰敢不莊誦欽仰思所以悉心奉行殫誠對揚也哉臣於令下之日考閱停退之元總較計蕩減之都數眞諺翻謄條列分俵官府村店在在昭揭蓋諸條民納各隨月當下邑徵督亦有期限其中必不無當減而已納者故或慮夫吏緣爲奸惠不均布以關以面另飭守宰或探或訪周察防曲而又於臣行部之時聚會民人於所到各邑問其令前已納之還受諭以昨年姑停之盡減到今各樣身役督納之時凡民之入於蕩減者始乃如脫濕衣不勝抉豁村村相會北望攢手益知朝家德意之出尋常萬萬今此臺言峻發飭敎申複臣滿心惶隕不知容措謹以關內辭意關飭列邑俾各行査首實又從別歧多般廉探則姑無犯科之現發方當催科之際計量新舊區別捧減此正其時吏奸無窮民情至愚雖係尺布分銅之微如或有已捧中當給而不給未捧中當減而不減之弊則臣謹當摘發論罪及時狀聞計料敎以爲言何敢若是容易乎三南之中本道擧行之無狀有口皆傳至登於筵席又發於臺疏則此狀啓之若此如非欺朝廷必是漫不覺察由前由後其罪何居似此狀啓豈可循例捧入乎承旨推考還下送
정조 19년 · 강
重推進賀副使徐有防
정조 19년 · 목
備局啓言進賀副使徐有防除拜多日又有特敎申飭而連稱在外尙無動靜請重推更加嚴飭斯速上來久之
정조 19년 · 강
以崔寅燮爲洪原縣監口傳也
정조 19년 · 강
命李德升令北兵使拿致上送邊將犯科尙不狀聞之委折關問于北兵使李源仍飭其治績
정조 19년 · 목
禁府啓言雲寵萬戶李廷獜時在任所定將校押領上送事分付該帥臣別害前僉使金坊下去義城梨洞前萬戶李德升下去鏡城惠山前僉使邊德淳下去楊州云請依例竝拿來允之敎以李德升亦令北兵使拿致上送朝令之下南兵使之狀聞者北兵使默無一言其委折關問近見北兵使所爲辜負恩造論其治績爲前帥臣之罪人若不惕念改圖則如許兵使以負國忘先之罪拿來嚴棍還送北兵營充軍於若役此意一體嚴飭
정조 19년 · 강
命關北馬兵趙齊岌直赴會試勿施一款勿施
정조 19년 · 목
兵曹啓言觀此咸鏡監司趙宗鉉狀啓則以爲今番武科殿試時直赴會試人關北馬兵蔡齊奉林夏允金奉曄趙齊岌不赴委折發關査問則蔡齊奉等三人皆有實病故該營啓聞時以病不赴旣以懸註其無情可知趙齊岌今春赴試上來到吉州得病歸家云矣以病不赴雖是實狀其時不告營邑則不可以無情論竝令該曹稟處云蔡齊奉等三人道啓以實病無情爲辭依傳敎仍置趙齊岌雖云中路得病不告營邑則以渠所訴不可準信勿施請令本道懲治敎以依回啓施行趙齊岌則中路得病何暇告官乎勿施一款勿施
정조 19년 · 강
飭廣州府搜訪遺棄兒
정조 19년 · 목
因廣州留守徐有隣本府境內姑無遺棄兒狀啓敎以以本府幅員之大若能誠心搜訪必多可濟者此意回諭
정조 19년 · 목
政院以致詞書式紙本有遣格例請推承文院公事堂上李晩秀允之
정조 19년 · 강
放時囚鄭進明沈厚鎭等命差假注書過入侍後次次差代
정조 19년 · 목
禁府啓言鄭進明沈厚鎭原情俱以爲登科之初不告院中徑還鄕廬飭敎之下擅自下去速此違命之辜云鄭進明等請竝刑推得情敎以付過放送渠等充限於囹圄堂后假官則不必更爲計限待仕進過入侍後次次差代事分付
정조 19년 · 강
召見諸承旨及定例釐正堂上李時秀徐龍輔于誠正閣
정조 19년 · 목
持公事入侍也○予謂龍輔曰總廳還穀以錢代捧者爲畿何龍輔曰停捧前未捧者爲七八百兩矣予曰未捧不滿千數以初所料可謂善捧矣時秀曰聞閭閻之言皆以當初受糶深感德意雖至殘之類無不以趁期輸納爲心云矣予曰整理穀隨邑之大小使之均排而聞湖西之藍浦庇仁等邑不無以此騷擾之弊云此意傳于整理大臣以爲草記稟處之地可也
정조 19년 · 강
重推畿伯金文淳仍命牌招
정조 19년 · 목
敎曰畿伯近日去就未免有違常格除非在外則必當陳疏而尙無一言皁白政院不爲請推廟堂亦無草記事體所在不可無飭京畿監司金文淳從重推考卽爲牌招○因文淳違召推考傳旨敎以待開門更爲牌招
정조 19년 · 강
命湖西整理穀貽弊委折令道臣詳査狀聞
정조 19년 · 목
備局啓言整理穀設置法意何等緊重而雜穀一石之價定以一兩錢亦出於使民無或稱冤之意矣近聞傳說則湖西各邑爲弊多端民情頗騷擾蓋當初自營門分排之時或有大邑而從略分排小邑而多數分排以致不均之患而各邑擧行之際面任該吏輩從而舞弄其所存拔惟賂是視稱以饒戶勒分勒徵者亦多有之此已可駭而況初頭穀價多不以每石一兩準數出給閭里相傳殆不可掩覆雖豐歲穀賤之時爲民之事有不可若是無狀況今年湖西民勢之遑汲比昨冬尤有甚焉賴以糊口惟恃田穀而今乃以整理名色貽弊至此乎日營邑若以對揚朝家德意念念不忘則此等之事豈可如是慢忽乎分付該道臣擧行之尤無良者嚴覈狀聞以爲重勘之地斷不可已湖西如此他道自可反隅請一體行會明覈以報之意亦爲申飭允之敎以百事雖不對揚名以道臣守令敢於此穀所重果何如則若是汎忽以致催科之爲弊於小民乎雖欲掩諱其可得乎其委折拔例詳査狀聞事令整理儀軌廳星火行會若或遲滯査啓則竝與不飭之罪同勘一體嚴飭
정조 19년 · 강
領敦寧金履素以病未參賀班陳箚請譴賜批
정조 19년 · 목
批以安心勿辭加意愼攝仍命遣史官傳諭
정조 19년 · 강
配申大顯于鎭川縣
정조 19년 · 목
義禁府啓言申大顯告身盡行追奪徒三年定配勿揀赦典私罪施行敎以依此律施行功減一等又啓言申大顯功減一等告身盡行追奪鎭川縣徒二年半定配勿揀赦典而請依例押送配所允之
정조 19년 · 목
忠淸監司柳焹以永同縣民家二十一戶燒燼馳啓敎以當寒失所極爲矜惻拔例顧助斯速奠接事嚴飭小戶四戶殘戶二戶身還蕩滌事分付
정조 19년 · 강
命武科回榜人李厚儉給宴需加一資
정조 19년 · 목
漢城府啓言來丙辰年回榜人知委各部訪問報來故職姓名年歲居住及登科年月書入而其中朴春遇則雖因兵曹判書李得臣陳達已蒙恩資而旣有該部報來一體書入北部前同知李厚儉年八十六崇政前同知丁南輝年八十四竝丙辰九月武科崇政知事朴春遇年八十二丙辰十月武科敎以一猶稀矣三之云乎給宴需加一資令各該司照例擧行
정조 19년 · 강
仍任平安兵使申應周
정조 19년 · 목
備邊司啓言平安兵使申應周瓜期已滿當爲薦擬以入而方今使行旁午勅奇在前本道兵營以孔路先站多有擧行之事不但付之生手之爲難驛路與撥路之凋弊亦不可不念而撥路又有新頒飭令兵使當爲專營擧行請該兵使中應周限明春姑爲仍任以爲祛瘼責效之地允之
정조 19년 · 강
判府事李命植疏陳病狀仍乞休致賜批
정조 19년 · 강
左議政兪彦鎬二十四度呈辭命安心調理
정조 19년 · 강
命來丙辰年正朝陳賀只進表裏
정조 19년 · 목
因該曹陳賀時應行節目磨鍊取稟敎以依近例進表裏
정조 19년 · 강
命有司堂上李時秀越俸五等罷承旨金啓洛推金吾堂上鄭好仁
정조 19년 · 목
義禁府啓言保放罪人宋銓再次査啓旣已啓下依例還囚議處而取考其査啓則啓下備邊司在於十一月十七日而今月初六日自政院始爲推給於臣府以致議處之許久遲滯臣等不勝惶恐敎以王府議讞事體至爲嚴重而本事之落空不但分明道啓上來後尙不出給該府今於過數旬之後始爲推給者寧有如許紀綱乎近來廟堂事誠悶然罷勘猶輕本職難於數遞爲先越俸五等該房承宣罷職雖以卿等言之有司事無一言請罪溺職甚矣推考
정조 19년 · 강
命時囚宋銓尹理相照律李漢喬放送
정조 19년 · 목
義禁府啓言平安監司金載瓉狀啓慈山前府使尹理相罪狀令攸司御處事啓下矣尹理相今方待命拿囚敎以日寒如此滯囚可悶今日捧供待判下草記照律又啓言觀此慶尙監司李泰永査啓則以爲判下條件中備郞執頉年還虛留之至於六百餘石者事甚驚駭計其糶糴實數較諸分留成册則該府還總毋論舊留新捧都合爲八千八百七十六石零而就其中區別報營及元糴考準出庫與實留則備郞摘奸時六百二十二石零雖云虛留乃是加分而新府尹兪漢謨到任後以麥種之不足因民願報請而元留庫及今年耗條中充數分給民間則所謂六百石零亦在此數中矣備郞以晚後加分雖已枚報旣犯元留無異虛欠執頉於元留不足之數穀品麤劣事則歉歲之捧又經大賑餘穀之不能精實雖似囚供捧時之不善審擇不可無罪租石欠縮亦是馱價之例下而旣未會減便同虛留迎日縣移轉年事則始以該縣之請得果爲許劃而旋因本府之防報卽令停止果是實狀請令該府稟處而追後啓下備邊司査啓內慶州富民金相炯願納租事則當初渠以一千五百兩錢貿租一千石以納及因朝令出給時本府有穀無錢而以賑餘穀品之不精該民所願在於受錢故以臣營所營防債給代錢一千五百兩推移出給租一千石則加錄於防債會外條已爲盡分雖就留庫中謂以代點旣是盡分條則不可與元留混論云今以備郞手本參互道査所論則執頉還年乃是新倅之報營加分欠縮租石亦是馱價之按例應下者不可混論於虛留之科富民之租旣以營錢準數代給穀歸會外已屬盡分則留庫代點決是理外捧還法意本自嚴重而初不擇精留儲之穀率多麤劣不可以歉歲所捧有所容恕請以此照律允之又啓言慈山前府使尹理相原情以爲西關之昨年穡事未免失稔而本邑左江右山偏被旱澇之災至如泰粟尤爲歉荒而糴政之難有倍常年每當如此之歲大小米之以雜穀從民願代捧待年穀稍登還捧本色卽一路通行之規而本邑亦多已例昨年本邑之民情事勢不得不以唐米稷米豆太等穀依願許代則春糶之以此分給秋糴之還捧本色理勢固然縱彼愚氓寧或不知若以代捧爲謬例而論勘則同浴之罪固所甘心今若不論昨秋之代捧而只論今春之分給不謂本色之還作而直謂精米之換錄則渠雖無狀屢千石穀物以賤換貴公然添徵而論覈之擧何待令日新官乎又況本邑代捧不過曰唐米稷米豆太等名色則所謂皮穀皮之不存且秋來捧糴還作本色專在於新官之隨歲分排而非遞歸者所可擔當則新官所報無或近於責人甚深乎至於別還則渠雖愚迷豈不知法意之甚重而本邑官屬輩流來謬習預賣戶還於富漢以致捧糴時紛拏之一大痼弊故渠當春分糶各其戶名盡拔還案而無料供役亦甚可矜不得已量勢略給以杜前日預賣之習其他惸鱞窮民之顚連無告喪葬火災之渴急赴訴者亦皆隨時題給今以是爲別還則固難免襲謬之罪而初無官屬許每名一訴或二三十石或三四十石題給之事而査官所報至以爲一千五百二十九石之多昏謬不察之罪實無所逃至於都倉色吏之逋負六百六十三石則五月畢賑之後一一査發將爲準數徵捧而遽爲徑遞末由收殺而亦不無永作吏逋之慮故各其名下以分還例懸錄踏印以爲憑考徵捧之地至若倉監倉吏之潛出私用四百三十石則曚未覺察而始因道啓聞知則不知亦罪固所俟勘令此道啓中以加分請得二千四百石盡歸官屬無一包及民云者此則事實實有不然者監色之逋負官屬之分給出於元分數中而加分請得則城餉留二萬一千石渠欲率九坊之民直自山城分給平倉留庫條一千四百石則四月五月兩朔排巡而方夏農糧專賴此穀則今謂請得之穀不及於饑民者在渠豈不冤鬱乎若乃城餉之一百五十八石則昨秋因道臣狀請折半捧留平倉春糶時區別分給則竝入査案中者似或緣倉簿之相混云矣曾經侍從且有待判下以草記照律之命請待判下擧行允之
정조 19년 · 강
遞知義禁李致中韓光綮
정조 19년 · 목
義禁府啓言今秋冬等本府郞廳褒貶等第當爲磨勘以入而知義禁李致中身病猝重知義禁韓光綮有頉不得備員請知義禁李致中令政院稟旨牌招以爲備員開坐之地敎以竝許遞貶坐當前工判本職許遞令政院政官牌招開政待下批牌招察任
정조 19년 · 강
命勳府問靈城君朴文秀孫鍾岳年歲以聞
정조 19년 · 목
忠勳府以靈城君朴文秀嫡長孫鍾岳當次請口傳施行允之敎以是誰之孫乎旣有承傳年爲幾許詳問草記
정조 19년 · 강
承旨任希存上疏乞郡賜批
정조 19년 · 목
批以爾有九耋老母俄筵始聞之今見爾章何待循例回啓乎依願施行
정조 19년 · 강
有政吏曹判書沈煥之參判黃昇源進
정조 19년 · 목
以奇彦鼎爲工曹判書姜彛正鄭益祚爲同義禁金履鎬爲廣州判官
정조 19년 · 강
大司成李晚秀上疏乞遞賜批仍飭行公
정조 19년 · 목
疏略曰臣於陞試設場之際得伏見抄啓文臣姜浚欽親試對策則盛論師儒之長不得其人之弊而結之以久任變通未厭人望此臣之謂也夫淸朝命官師儒最重專任責成遴選尤別而如臣無文蔑識至庸極陋者猥廁華銜行且周歲裨文敎而淑士風尙矣無論已尋常考試之事亦復瘡疣百出憒憒然土偶而衣繡每一循省惶汗浹背迺者評劾之言至登親策之券指陳旣緊語意甚峻顧其事面無間於白簡之論而臣實無辭自解矣伏乞永削臣姓名於國子之望批以近來對策含糊之時捄弊條件謂有侵斥之說但當受而爲過況語無指的無甚可引者乎勿辭行公又敎曰久任定式後眞箇稱職者何處得來且況此泮長一人有非獨爲引義者則臨歲較畫之時豈可引義乎嚴飭行公更勿引義
정조 19년 · 강
考下抄啓文臣七月朔親試試券
정조 19년 · 목
司僕寺正崔光泰以三下一居首
정조 19년 · 강
左議政兪彦鎬二十五度呈辭命安心調理
정조 19년 · 목
承旨任希存啓言注書出去之際不爲曲拜事甚未安請推考警責從之
정조 19년 · 강
推金吾堂上鄭好仁當直都事拿處
정조 19년 · 목
承旨任希存啓言昨日禁府時囚有今日內勘放之命而該府草記今曉開門時始爲來呈故詳問其委折則四更後自本府始爲來到又自當直不卽入呈致此遲滯云特敎之下王府擧行若是稽緩事體所在極爲駭然當該金吾堂上推考警責當直都事所當重勘而本院無可施之罰何以爲之從之敎以爲日寒旣有當日內勘放之命則無端經宿事未前聞況聞其事實尤爲駭然當該當直都事拿問嚴處
정조 19년 · 강
飭私門與各衙門無得招呼刑曹吏侵責各軍門結縛捉去之習一體嚴禁
정조 19년 · 목
刑曹啓言前判書李聖圭使喚下隸安興得更爲捉來嚴覈則所告內以爲伊日渠之官員分付於渠使之招來刑曹書吏曺允瑞故來到本曹招出允瑞而慮其不卽進去果以押胸捉來之說恐喝捉去而日前納招時以招去樣漫漶爲說矣今於嚴問之下從實直告云矣法曹吏之因訟事私自招去已傷事面又不檢飭其下隸有此作弊之擧者有駭聽聞而下隸之憑藉操縱捉去曹吏之狀今始直告究厥所爲節節痛惡自臣曹從重勘治而大抵近來法司不尊紀綱不嚴士夫家之因詞訟禁亂等事招呼該吏侵責恐喝甚至於悍僕豪隸驅迫捽曳視爲常事此已萬萬寒心而至若軍門之强覓執頉結縛捉去之弊比比有之日前訓將事果如郞官所奏其時屢次往復於該將臣末乃以放送曹吏懲治營校爲言故臣曹亦不更較本曹吏胥雖極疲劣旣是法司之吏而到處受困反不如各部吏隸之不得推治則掌法之地其爲貽羞當何如也請自今以後凡係詞訟及禁亂等事毋論私門與各衙門無得招呼侵責之意成事目禁斷如有更犯者自臣曹隨現草記從重論勘各軍門結縛捉去之習亦爲一體嚴禁俾無如前之弊允之
정조 19년 · 강
配尹理相于長城府勘放宋銓鄭衡臣金行簡崔慶裕等
정조 19년 · 목
義禁府啓言時囚罪人宋銓本府議啓內今以備郞手本參互道査則執頉還年乃是新倅之報營加分欠縮租石亦是馱價之按例應下者不可混淪以虛留之科富民之租旣以營錢準數代給穀歸會外已屬盡分則留庫代點決是理外捧還法意本自嚴重而初不擇精留儲之穀率多麤劣不可以歉歲所捧有所容恕以此照律杖一百收贖告身盡行追奪放送尹理相平安監司金載瓉狀啓內慈山府今年還穀元分及加分合爲一萬二千三百七十九石內所請別還爲二千六百二十二石而一千五百二十九石各班官屬處因官題每石或二三十石或三四十石出結六百六十三石都倉色吏擅自出庫或換充於逋負或發賣取利四百三十石倉監倉吏符同潛出各自私用此外一百五十八石卽是城餉而竝入於倉屬輩互相私分還穀別還朝禁本自至嚴況今春穀貴挽近所無饑民資活全靠加分而請得加分二千四百石之穀一包初未及民竝與元分條二百餘石全委奸猾都數偸弄致使穀簿莫可收殺民情莫可支保者誠萬萬驚駭令攸司御處罪杖一百收贖告身盡行追奪長城府流三千里定配依例押送允之敎以如有功議各減一等又以宋銓功減一等杖九十收贖奪告身四等啓敎以宋銓事容有可恕之端本律以公罪勘放又啓言因保放罪人鄭衡臣金行簡崔慶裕等原情有査實狀聞事分付該道之命矣江原監司李秉鼎査啓令已啓下衡臣等竝還囚而取見其査啓則枚擧銀溪察訪崔雲翰牒呈以爲鄭衡臣成給吏房帖一張完文五張而納錢九十兩金行簡成給吏房帖四張完文八張而納錢一百五十二兩崔慶裕成給吏房帖四張完文三張而納錢八十一兩其完文中或稱馬價添補或稱支洪不足此皆外面憑藉之語吏房有故則次次差出之說萬萬無理渠指的實云矣金行簡杖一百收贖告身盡行追奪鄭衡臣崔慶裕各杖八十收贖奪告身三等竝放送允之
정조 19년 · 강
命慶尙前道臣李祖源鄭大容考律勘處平安前道臣金思穆勿論
정조 19년 · 목
備邊司啓言京司穀營穀多數發賣於沿邑衙門穀名無端換錄道臣及年條石數一一査出修成册報來之意發關於關西兩南道臣矣三道査報令始齊到取見其所報成册則平安前監司洪良浩壬子條本道穀換錄發賣折米爲四千六百三十五石前監司李秉模癸丑條本道穀換錄發賣折米爲三千一百九十石管理營穀換錄發賣折米爲六百四十石前監司金思穆甲寅條本道穀換錄發賣折米爲一千七百一石兵曹穀換錄發賣折米爲一千一百石慶尙道前監司金光默戊申條本道穀換錄發賣各穀爲九千四百九十五石前監司李祖源己酉庚戌條本道穀換錄發賣各穀爲六千六百石前監司鄭大容辛亥壬子條本道穀換錄發賣各穀爲四千五百五石前監司趙鎮宅癸丑甲寅條本道穀換錄發賣各穀爲五千八百石全羅道前監司鄭民始壬子條本道穀換錄發賣各穀爲二千三百十四石蕩債應下條換錄發賣米爲一千二百石前監司李書九甲寅條本道穀換錄發賣米爲二百石蕩債應下條換錄發賣米爲五百四十石故三道耗穀作錢之規各年剩錢用下之處更爲詳問於各該前道臣處則全羅道前監司鄭民始以爲當年耗條元不取用應下穀物未免襲謬而用下區處俱有簿錄初無私用之事云李書九以爲不得已互換略有襲謬而補賑外餘數竝充公下云旣無犯用之事則合有區別之道平安道前監司李秉模大臣體重不得擧論慶尙道前監司金光默趙鎮宅身故勿論平安道前監司洪良浩以爲耗錢餘剩爲數干兩而武烈祠修改軍馬買立軍服造備虛伍防給等事殆過萬兩故以此添補云前監司金思穆以爲朔餘耗剩不爲區別混同用下遞歸時應用外竝補儲置庫云慶尙道前監司李祖源以爲穀價甚低餘剩零星應下外多屬營舍之役亦不無混歸私用者前監司鄭大容以爲因襲謬例自歸私用云洪良浩則諸般添補旣屬公用不無參恕之端金思穆雖曰竝付儲留之庫當初用下公私難辨李祖源則雖曰多屬營舍之役亦不無混歸私用者鄭大容則襲謬私用旣不發明輕重多寡雖有差等俱難免犯科金思穆李祖源鄭大容依初下敎捧傳旨請令該府分輕重考律勘處允之敎以金思穆則不但用餘皆錄公庫石數亦甚零星混捧傳旨殊欠綜核之政勿論
정조 19년 · 강
命假注書任俊常拿處尋命分揀放送
정조 19년 · 목
禁府都事朴宗雨拿處傳旨落字也
정조 19년 · 강
命前假注書具得魯仍察廳任
정조 19년 · 강
命朴鍾岳更待數年直爲調用
정조 19년 · 목
忠勳府啓言因揚武功臣靈城君朴文秀嫡長孫朴鍾岳口傳啓目有詳問其年草記之命矣問于本家則鍾岳今年爲十九歲云矣敎以更待數年直爲調用事分付銓曹
정조 19년 · 강
命顯隆園底及水原府內武士試射入格者施賞有差
정조 19년 · 목
水原留守趙心泰狀啓以爲去四月十八日祗受傳令後錄內騎蒭入格秩親軍衛閑良金鎬申秀鼎以上三中臘等更試騎蒭如得二中稟旨直赴會試如得一中筒箇一部未入格木布各一匹賜給柳葉箭入格秩府內武士閑良李朝漢邊五中臘等更試三分以上入格則賜第二分以下筒箇一部木布各一匹未入格則筒箇一部帽子一立賜給今此十二月等試取時一體試取計料又狀啓以爲園底及府內武士十月十一月十二月三朔試射畢試各修榜目上送臘等更試騎蒭入格秩親軍衛閑良金鎬未入格申秀鼎遭故不應射謹依四月等榜目判付金鎬則木布各一匹賜給柳葉箭入格秩武士閑良李朝漢則臘等更試亦未入格故筒箇一部帽子一立皆以外帑庫所在者一一頒給敎以朔射賞格依後錄分給而園底武士則以本府下往內營將校金明遇羅東旭中一人齎送往龍珠寺招致分給後形止使之私通於內營其餘武士等卿依後錄頒賞擧行後形止付撥以聞又敎以臘等更試之類旣有雖未入格亦爲施賞之命申秀鼎不可以不應試勿論一體施賞○十二月朔園底武士試射柳葉箭入格壯勇軍金昌元等二人貫一中各帽子二立曆書三件別軍官出身金老元等十三人邊一中各帽子一立曆書一件小布入格壯勇軍李彦三中敎以今番則新抄定隣邑聳觀次拔例直赴會試而居在園底故處分與府內三四中隔等此意曉諭鄕武士出身崔時大等十五人二中各帽子二立曆書二件賜給十月朔府內武士試射柳葉箭入格閑良朴枝亨貫一中邊二中直赴會試別破陣吳仁圭等四人邊三中各筒箇一部曆書一件賜給閑良張漢柱等五人邊二中各米二斗曆書一件騎蒭入格閑良鄭碩賢二中木一匹布一匹曆書一件賜給十一月朔水原府內武士試射柳葉箭入格哨官出身柳聖台邊四中邊將除授閑良朴致亨貫二中邊一中敎以前朔旣直赴會試今朔又爲三中五分極爲可嘉直赴殿試折衝崔海大等二人貫一中邊一中各米三斗曆書一件賜給折衝崔漢爀等六人邊二中各米二斗曆書一件賜給十二月朔府內武士試射柳葉箭入格壯勇軍李曄貫一中邊二中敎以近來隣邑軍兵抄定其在聳觀之道宜有激勸直赴殿試卿其給樂遊街鄕武士姜興雲等二人邊三中各筒箇一部曆書一件賜給壯勇軍黃喆敏等二人貫一中邊一中各木布一匹曆書一件賜給折衝崔漢爀等十四人各木一匹曆書一件賜給閑良徐雲榮等五人各帽子二立曆書一件賜給知彀官正憲崔道義等二十四人邊一中各帽子一立曆書一件賜給小布入格閑良文載益等二人四中各筒箇一部木一匹曆書一件賜給知彀官正憲崔道義等八人三中各木一匹曆書一件賜給折衝崔海大等十七人各帽子二立曆書一件賜給
정조 19년 · 강
命來十六日日次儒生殿講設行
정조 19년 · 강
飭永宗鎮移配罪人馬榮麟無敢犯科
정조 19년 · 목
京畿監司金文淳以罪人馬榮麟永宗鎮到配馳啓敎以移配之後若或有一分行惡之習令僉使直爲嚴刑囚禁報營道伯更加嚴刑期於知戢而又或犯科移送長湍鎭營嚴囚後狀聞事分付
정조 19년 · 강
考下抄啓文臣六月朔親試試券
정조 19년 · 목
御題進宴第一爵致詞七言長篇或律詩頭辭則依例書之王母獻仙桃韻依原韻檢閱吳泰曾以長篇三上居首
정조 19년 · 강
召見諸承旨及下直守令伊川府使趙榮慶于誠正閣
정조 19년 · 강
左議政兪彦鎬二十六度呈辭遣承旨傳諭
정조 19년 · 강
遞承旨任希存以柳匡天代之前望也
정조 19년 · 목
敎曰泮長處義雖甚過當今聞承宣言罷場出來也至於遍諭諸生云則無端更出勢所難强歲色垂暮亦不可曠日虛縻行大司成李晩秀今姑許遞使之一伸廉隅
정조 19년 · 목
箚略曰卽日卽坤殿殿下誕辰也臣素患痰眩近又添著且因寒威之猝劇末由趨參起居之班至於進表裏卽國之常禮而臣忝叨相府輒緣衰病末由躬獻將致國體苟艱伏枕悚蹙尤無容惜且伏念臣之兼管諸司皆屬緊重病情如右俱廢貶坐大有損於治道朝體伏乞亟遞臣本兼諸任批以明日廷班之未簉適緣卿與右相俱有所愼國體雖甚苟艱事勢不得不然至於兼管諸司考績之不得如期爲之尤不必深引卿須安心勿辭加意善攝仍命遣史官傳諭
정조 19년 · 강
右議政蔡濟恭上箚賜批
정조 19년 · 목
箚略曰狗馬賤疾洽已三十有餘日矣憂念之敎屢發筵席藥物之頒實出常格雖於九泉之下當作蒙恩戴榮之鬼矣數日以來腹部跳蕩衝射之氣雖云少降其爲物也將與臣軀殼與之終始融解散化非醫技所可及見今潛伏孔炲欲爲投抵間隙其伎倆之鴟張豕突有誰禦之中宮殿誕辰隔在一宵而以臣病狀萬無趨進起居之望情禮分義都歸虧缺臣之所帶衙門以臣之故全然廢却論以國體非細故也伏乞亟削臣議政之銜及諸衙門都相之任批以卿之所愼職由不愼拌飯藥飯是豈八老至老人空腹深夜喫着之物則囫圇卡住跳蕩衝射痰與癖肆其氣卽勢耳從今益存節食之戒無爲領相所笑也攻下之際易致憊損如費旬日之調補當復天和候班之未參貶坐之不爲安用過加辭巽更冀安心竢間簉朝仍命遣史官傳諭
정조 19년 · 강
命十月朔日次受點人應講儒生合設於來十六日殿講
정조 19년 · 목
承旨申耆啓言十月朔日次儒生落點後合設於十二月旬頭講事曾有下敎矣今月十六日殿講設行事旣有命下則今朔日次儒生當爲別單受點而十月朔已受點儒生亦當竝令應講矣從之
정조 19년 · 강
配鄭大容于韓山郡李祖源奪告身放送
정조 19년 · 목
義禁府啓言李祖源鄭大容監守自盜準律減一等李祖源杖一百收贖告身盡行追奪瑞興府徒三年定配鄭大容杖一百收贖告身盡行追奪韓山郡徒三年定配允之敎以今番査勘之擧意在於嚴懲高直處換賣之弊也李祖源則時値穀賤容有區別減等以奪告身放送
정조 19년 · 강
修撰朴吉源上疏賜批
정조 19년 · 목
其疏曰臣向叨館銜獲參賓筵當言不言自速譴罷迺者恩敍未幾除旨復降義分所在冒沒出肅而因仍蹲據有乖自靖之義伏乞特遞臣職以重廉防臣於乞免之章不宜拖及他說而愚衷所激敢此附陳向來崔獻重之疏驟着外面辭意似若斥邪學勉君德而細究其設心用計則全是護私黨誣君德也西洋之學滅天理壞人紀眞夷狄禽獸之不若愛之惑之者皆凶國害家之徒而顧今衣冠之列有所謂敎主者有所謂巨魁者風吹草靡日新月盛擧世之所指目者式繁其類使獻重眞有斥邪之心則固當先論其尤無良最難掩者指摘眞贓嚴辭請討仍以明正學闢邪說之功仰勉於君上而今設爲游辭漫說泛論邪學之弊而已終無一人指斥而厭然以凶國害家之徒歸之於務新好奇之科夫務新好奇之稱本非不好題目也文章筆翰之隨時異體服餙器用之從俗殊制者此皆務新好奇之致而至於君臣之義父子之倫卽生民以來不易之大經大法有何新奇二字之可論而今乃以無君無父乃禽乃獸之一種邪學謂之新奇言之悖謬胡至此極是不過欲爲周遮彌縫之計而畢竟微意則隱然歸咎於聖躬夫表端影直其可論於夷狄之猾夏乎反躬求心其可施於禽獸之食人乎其曰上有好者下必有甚焉者謂聖上亦有所好耶其曰酉房棟宇積貯奇文者謂聖上亦有所觀耶且以渠之近日疏論之援引不當之喩張皇自夸之說專欲務立已見角勝公議了無一毫訟愆之意若有眞箇補闕者然其爲護邪黨而誣聖德者的若觀火焉可諱也夫以我殿下高明之學卓越之識非孔孟不師非程朱不讀而乃受此無限譏侮於一獻重思之及此寧不寒心而膽掉乎李義弼所論蓋出於覷破其心肝而非是刻核之論也然護邪誣聖者卽蒙寵擢據義討罪者反被竄逐豈料聖明之世乃有此賞罰之乖當乎臣窮爲之慨然也請獻重爲先施以屛裔之典以示不與同中國之意焉各邑還穀虛留之弊多由於停退穀之以未捧爲已捧而往在辛亥壬子嶺農荐歉兩年停退其數不些而皆於聖年以盡捧懸錄者太半是未捧云停退之後不計農刑之優劣民力之緩急必於翌年盡數捧上者右豈有是法哉此路一開後弊難言而爲道臣者以未捧謂已捧瞞報廟堂則守令之瞞報營門何可責乎其在懲他之道不可以事往而置之請其時道臣鄭大容施以遣罷之典仍飭各道道臣昨年停退今年當捧之數無論盡捧與未捧皆令從實懸錄無得襲謬瞞報焉近來貢米之法外預賣年限太過奸竇多端甚至特敎査出之不該廳謂以憑考之無處迄至屢月尙不擧行夫錢穀出入昭在文簿一按可知何患無憑紀綱所在萬萬寒心請令廟堂另加定式朔限外預賣者該堂隨現重勘焉忠良勳戚子孫之錄用承傳卽朝家曰篤不忘之盛典瞻聆所及孰不欽聳而但其承傳人仕者或年紀太淺智慮未周未必皆是百里之才而節次推排以至作宰民邑受弊不一其端使之霑祿以奉香火亦足爲淸朝之美事碩今大政當前貶坐在卽請申飭銓曹守令捧講之時聽其言而稽其貌另擇可堪者俾有愼揀守令之效焉日前吏曹參判黃昇源之屢違召命蓋由於向者大臣之言而昇源則只憑下吏之所傳以此爲引義之端者其勢固然不是異事而但昇源之所聽於下吏者與大臣之所言自相不同因一小吏之不能詳傳往復之言致使銓堂至有引義之擧者事極可駭亦關後弊請當該下吏出付有司詳査重繩焉副應敎李明淵之爲副修撰也適當獨番因事陳箚而今至三朔尙未承一字之批此非但古例之有違亦恐有欠於優待儒臣之盛意請李明淵十月所陳箚特賜批旨焉臣於秋間一疏嘗陳久任臺閣以開言路之意而殿下亦賜允可矣今旣屢月臺閣之遞易無常言路之閉塞如前未聞有一陳昌言以副我殿不來諫之聖衷間或有一二人行公者而不過爲守令署經時副急之用而已其餘諸臺俱是在外而向者別諭特下之後未見一人之膺命而來者臺廳長銷竝與謄傳之故紙而束閣久矣有識之憂歎庸有其極請在外諸臺更下促敎使之從速上來前後以言獲罪之人竝皆宥還俾有久任之敎以開進言之路焉批以李義弼之疏語萬一不犯于有司則豈難恕一義弼而象魏之新令才揭首先干科投北之擧出於立綱陳紀之苦心未必爲崔獻重地者近來捧還之昆圇勘簿誠一痼弊雖出於不得已之擧其害歸於小民豈獨嶺南爲然然旣聞之該道臣遣罷事依施貢米預賣之不得査出事勢雖似然矣申加定式嚴禁之請依施忠良勳戚子孫錄用人申飭銓曹捧講事近無年限前入仕者所請可謂皮不存矣蟣蝨曺吏之治罪自有官員名以堂疏豈必掛諸齒牙間乎副修撰李明淵箚批事當諒處在外諸臺更促上來事依施前後以言獲罪人宥還久任之請文不接續語未通暢何以詣一賜批乎
정조 19년 · 강
召見諸承旨及備局稟事堂上金持默李柱國李敬懋李得臣李在學李時秀李漢豊徐龍輔于熙政堂
정조 19년 · 목
諸承旨持公事入侍也○予曰名廳免身之弊從前嚴禁而近果何如柱國等以近頗解弛對予曰免身之弊何關於治謨而先正李珥首請禁革於筵席者意豈徒爾予之飭禁從前何如則紀綱雖掃地豈敢若此兵判嚴棍各廳書員査實草記首犯之部將守門將亦當有懲一之政矣
정조 19년 · 강
命時御所內各司雨漏處看審修改待明春擧行
정조 19년 · 목
戶曹判書李時秀啓言時御所內各司雨漏處每於四季朔看審修改而時値降冬請待明春擧行從之
정조 19년 · 강
命戶曹請得禁營穀中未及推用之數以惠廳穀先爲推移
정조 19년 · 목
戶曹判書李時秀啓言向來請得禁營穀一萬四千石內七千石已爲推用其餘移劃大同米三千石該營保米四千石乃是明春所捧而目下需用甚急有難等待請惠廳穀物中明年春夏所用者先爲推移取用待該營米上來準數充報從之
정조 19년 · 강
命明年勅行時遠接使齎去及都給都求請用咸紬問安使及別贈給用下品經用紬
정조 19년 · 목
戶曹判書李時秀啓言遠接使問安使齎去及都給都求請等紬品自前例以咸紬備給矣已過兩勅則以經用紬代用明年勅行時贈給紬品不可不預爲稟定故仰遠矣敎以遠接使齎去都給都求請依前以咸紬擧行問安使及別爲贈給以下品經用紬擧行
정조 19년 · 강
命京兆懸房贖錢依前移送刑曹
정조 19년 · 목
刑曹判書李在學啓言日前因漢城主簿尹心約以懸房贖錢之自京兆移送刑曹者留置補用事仰奏有往復該曹決處之命而懸房贖錢乃是甲申定例時吏隸料布磨鍊者每朔應下加減不得今若移給此錢於京兆則又有給代於本曹然後吏隸朔下可以如例上下事勢如此實無推移之道請分付京兆依前移送從之
정조 19년 · 강
命赦典時徒配罪重者仍本律置之稟秩著爲式
정조 19년 · 목
刑曹判書李在學啓言日前本曹佐郞徐應輔以赦典時徒配罪人勿爲移錄於不限年事仰奏有稟處之命矣遇赦卽放法典所載而其中或有罪犯稍重不可徑放者則移錄於不限年乃是近來定式之事也蓋徒配輕罪而若於頒赦之時反置於不限年則是乃由輕而入重也非但有律名低仰之嫌亦有違於朝家廣慶之意郞官所奏儘有意見此後赦典時若有徒配中罪犯稍重者則仍其本律置之稟秋而以限滿後更爲狀聞之意措辭於放未放啓本中以爲定式恐合事宜請以此分付於諸道道臣從之
정조 19년 · 강
命都政時未準朔營將中軍依例內移
정조 19년 · 목
兵曹判書李得臣啓言每都政營將陞資爲五窠而今番作闕只有三窠在前如此之時有未準朔營將中軍內移之例故仰達矣從之
정조 19년 · 강
命留儲兵批實職參下兼內禁衛馬太草價以補甲胄繕修之資仍命今番諸般定式傳敎擧條及諸臣所奏載錄一册成出節目
정조 19년 · 목
兵曹判書李得臣啓言甲冑繕修之役所入浩多今番雖因營廨之移接幸有從便區劃者而此後修改之費不可不預入料量實職參下旣兼內禁衛則五十九員之馬太草價今無歸屬以此應下之數作爲留儲之物若到十五年改備之限則容入物力足以相當請以此成節目施行從之敎以與今番諸般定式擧條及傳敎今日諸臣所奏通同載錄一册成出節目啓下以爲永久遵行之地
정조 19년 · 강
命仕日不足人宣傳官趙達洙依例出六
정조 19년 · 목
兵曹判書李得臣啓言參下官仕日不足未滿十日者曾有筵稟出六之例而都政若在念間則宣傳官趙達洙不足之仕爲二日云故仰達從之
정조 19년 · 강
飭總廳保需米代錢今月內畢納
정조 19년 · 목
總戎使徐龍輔啓言向因京畿監司金文淳所奏本廳保需米以錢代捧事定奪矣本廳事勢非不切悶而事關民情有難爭執令前之本色已捧者外皆令以錢代納之意知委列邑而歲色已暮幷與代錢尙多未捧之邑今方自本廳更爲關促而若或於今月念前後不爲畢納則請當該邑倅草記論罪之意出擧條嚴飭從之
정조 19년 · 강
命明日開拆殿最時兼行日次儒生殿講以李書九爲大司成前望也
정조 19년 · 목
政院啓言來十六日日次儒生殿講爲之事命下矣處所以何處爲之敎以進定於開拆日處所亦於開拆處所爲之日次儒生落點望筒明當書入大司成前望單子入之待下批牌招察任以書九批下政院以方在被謫蒙放中啓稟敎以蕩滌敍用
정조 19년 · 강
命以明日詣景慕宮親行望祭
정조 19년 · 목
敎曰今年十三朔躬行朔享以寓一分此歲孺慕而歲聿云暮今年朔望之享止於望日明日當由逌瞻門展拜仍留齋宿行望祭後卽當還宮曉詣眞殿行禮還內待日出行京外殿最開拆次行十月朔十二月朔日次殿講該房知悉而日寒如此雖爲所重行禮從官衛士之苦宜念明日出宮差晩爲之待下敎只入外辦執事官從省約例兵判率弘化門金虎門軍都領隨駕餘皆除之事分付○因禮曹親祭時省牲器取稟敎以依近例爲之又因香室受押單于敎以親押○敎曰明日挾輦軍以軍餉色軍二十名西營軍十名爲之
정조 19년 · 강
左議政兪彦鎬二十七度呈辭命安心調理
정조 19년 · 목
以李致中爲分內局提調口傳也
정조 19년 · 강
遞都總管安春君烿徐有防以任嵂申大謙代之竝前望也
정조 19년 · 목
敎曰赴燕及懸註總管許遞前望單子入之
정조 19년 · 강
飭吏曹參議朴宗甲行公
정조 19년 · 목
吏曹啓言今日本曹褒貶坐起時堂上不可不備請未肅拜參議朴宗甲令政院牌招開坐允之敎以臨政三銓豈可許久不爲出肅各別申飭使之先參坐後謝恩
정조 19년 · 강
遞工曹判書奇彦鼎以尹塾代之尋遞以洪檍代之竝前望也
정조 19년 · 목
敎曰觀此該房承旨書入不爲磨勘之各司至於三十餘處之多數司外皆是大臣兼帶衙門而工曹則異於屬司豈可不爲乎在外判書許遞前望單子入之明日磨勘事分付以塾批下敎曰新除授工判牌招察任久未見之雖點下病果可强乎該房問啓塾違召敎曰聞甚難强違牌云許遞前望單子入之待開門牌招以檍批下
정조 19년 · 강
遞承旨柳匡天以洪義榮代之前望也
정조 19년 · 목
政院啓言明日擧動時承旨當爲備員而右副承旨柳匡天奉命在外何以爲之敎以許遞前望單子入之待開門牌招察任
정조 19년 · 목
因吏曹執禮望單敎以執事官中罷散人敍用
정조 19년 · 강
飭大司成李書九肅命
정조 19년 · 목
書九三違召敎曰無端三違致煩深夜酬應者此何道理傳旨勿施仍以前牌各別嚴飭斯速肅命
정조 19년 · 강
遞吏曹參議朴宗甲以韓用龜代之前望也
정조 19년 · 목
宗甲再違召敎曰聞有實故違召云許遞前望單子入之
정조 19년 · 강
放江華甲串津充軍罪人趙宅鎮
정조 19년 · 강
命武臣參上窠增設事待大臣出仕兵判將臣就議稟處
정조 19년 · 목
兵曹判書李得臣啓言以參上窠加出事大臣將臣獻議後有草記稟處之命而今適登筵敢此仰達矣武臣參外之兼內禁衛旣復舊制則以禁軍祿窠餘數增設參上幾窠俾許多落仕之類得以次次甄復者此誠疏滯導菀之大政也大臣獻議旣以量宜加設似無不可爲言諸將臣之意亦無異同今將排比窠數分定各廳而大抵都經都都本以各四窠肅廟朝丁卯加設各二窠今爲十二窠訓僉本以二窠同年加設二窠當宁庚戌加設二窠今爲六窠訓判本以二窠肅廟朝丙辰加設二窠丁卯又加設四窠今爲八窠訓主本以二窠肅廟朝丙辰加設二窠丁卯加設七窠先朝庚戌加設三窠戊午又加設三窠今爲十八窠矣訓僉以下自是間漫職掌而本以六窠次次加設今爲三十二窠此可見列聖朝隨時加設前後一揆也總府郞廳係是侍衛重任以此增窠事面雖好而亦不無雖便之端今此加設亦於訓鍊院多定似好且禁衛大將李敬懋收議中一內正領久勤之實涉無稽云者儘有意見近來參上之積滯專由於出六之多歧雖以一內禁軍言之每都目久勤也取才也正領出六也三窠差除已涉太過況今參外實職皆兼內禁衛則一內額數幾乎半減矣依前以三窠排擬尤無意義正領出六一窠置之似好御營大將李漢豊收議中部將守門將以元額之本少公務分排或不無苟艱之端云者其議似好而部將雖有永禧殿景慕宮入直之事明禮門入直年前因特敎屬之漢旅則部將番次比前無加此則不必加設而守門將則額數少而直所多不無偏勞之歎此則分排加設似好中樞府經歷都事本是蔭窠肅廟丙辰年始以武臣差出者也旣是聞官多寡無關而爲諸武臣履歷之階加設一窠似好今以參上十窠分定於訓鍊院中樞府守門將廳以爲甄復陞遷之道則非但目下疏菀之政亦無他日積薪之歎至於總戎使徐龍輔收議中明廟朝以未聞以參上之不得外除爲菀云者果是的礭之論今此幾十年落仕棲遑之類沾漑斗祿亦已幸矣況復仕路漸廣職名隨華則采頭將進不患無階矣將臣今方登筵請下詢處之敎以諸將臣各陳所見行司直李柱國曰參上武弁虛司果者多爲積滯故今此加設參上武兼訓鍊主簿幾窠之議實合疏滯之政而只增出六之梯不廣陞遷之階則出六後滯淹必多積薪之弊臣意則更爲加設中樞府經歷都事各一員訓鍊院僉正判官各二員以爲次次序陞則似無向前滯菀之歎矣且內三廳中守門將出六最易故虛司果之積滯亦由於此當初守門將十五朔出六之規蓋因禁鑰重地對直勤苦故也今若闕內各門各爲加設守門將一員以爲遞直分勞之地一依宣傳官二十四朔出六之例永爲定式則在渠輩可無偏苦之歎亦可除虛司果多出之弊矣知訓鍊李敬懋曰參上武臣每都政虛司果之弊雖甚可悶恐不宜爲人增官而祿窠今適有餘不可不以增置爲主則訓鍊主簿限十窠加設武兼及守部兩廳參上量宜遷轉以紓渠輩積仕多年品變而稱不變之菀似合疏滯之道矣漢城右尹李漢豊曰今此參上窠之多數加設實出於振淹疏滯之盛意而每當大政虛司果之積滯專由於守門將陞六之數多矣今若量宜增設於該廳參上之窠其所報仕一依宣傳官例施行則恐或無日後積滯之弊矣敎以訓將議好矣而待大臣出仕卿等就議指一稟處
정조 19년 · 강
命參下武臣兼內禁衛者除納馬烙印仍命祿試射時一體試取陞降付祿
정조 19년 · 목
禁軍別將柳孝源啓言參下武臣旣兼禁旅則似當一體納馬而一番經稟然後可以擧行敎以此不過兼御凡有陪扈當以本職進參則馬匹不期責立而自當責立至於納馬烙印一款除之又啓言禁軍祿試射時內三廳兼御一體試取從天數陞降付祿恐合事宜從之
정조 19년 · 강
命將鬼薦取才時守部薦已取才者一體更試擇付各番自明年都政收用於兩廳初仕
정조 19년 · 목
禁軍別將柳孝源啓言今番將鬼薦取才時守部被薦之已取才者亦令一體更試有地處好身手者限三十人各別抄擇排付各番目明年六月都政守部兩廳初仕各一窠次次收用之地似好從之
정조 19년 · 강
命三道參軍竝付禁軍仍飭禁軍薦法
정조 19년 · 목
禁軍別將柳孝源啓言內三廳參下今旣竝屬內禁衛矣四山參軍以本是監役之故雖無兼屬禁軍之規今旣爲武臣初仕則不可此行彼否而其中北道參軍以本廳自辟兼帶哨官則雖不可擧論其餘三道參軍依內三廳例一體口傳於禁軍恐合事宜敎以兵判亦陳所見兵曹判書李得臣曰宣傳官武兼參下皆兼內禁衛則參軍等是參下宜無異同矣從之訓鍊大將李柱國曰禁旅設立之初正領觀其地處與手身可合人擬薦取才而無論三色通共擇取故中人操弓者非禁旅則無他可屬之處矣近則不然薦法盡壞不擇地閥苟然呼薦有地處中人恥屬禁旅至於謀避之境初不操弓以此之故禁旅漸至卑賤猥雜極矣臣意則重其薦法以有地處好身手者使之各薦如或拘於顏私如前濫雜則該薦主施以誤薦之律事嚴立科條恐合事宜從之
정조 19년 · 강
左議政兪彦鎬二十八度呈辭命安心調理
정조 19년 · 강
命大司成李書九違牌委折知入書九疏陳母病辭職賜例批
정조 19년 · 목
書九三違召敎曰無端違牌委折知入
정조 19년 · 강
汰拿假注書具得魯金鎰
정조 19년 · 목
得魯等誤書擧條敎曰當該注書爲先汰去幷拿處
정조 19년 · 강
命前假注書吳泰曾仍察廳任李章垕仍察事變之任
정조 19년 · 강
遞工曹判書洪檍以金尙集代之前望也
정조 19년 · 목
檍違召敎曰聞有實病云許遞前望單于入之待下批牌招先磨勘後謝恩
정조 19년 · 강
遞兵曹參判閔台爀以徐有大代之前望也
정조 19년 · 목
敎曰今日擧動時判書陣上進參判當爲別侍衛而聞有實病許遞前望單子入之待下批牌招隨駕
정조 19년 · 강
命承旨洪義榮落點勿施以李益運代之前望也
정조 19년 · 목
敎曰大臣有所愼勢難供劇左承旨前望落點勿施新除授承旨卽爲牌招
정조 19년 · 강
命抄啓文臣八月朔親試明日爲之
정조 19년 · 강
行景慕宮望祭還宮
정조 19년 · 목
時至具冕服出齋室贊禮禮曹參判李敬一導詣版位行再拜禮執幣獻幣執爵獻爵大祝直閣李始源讀祝文訖還復位詣飮福位行飮福禮詣望燎位行望燎禮禮畢還入齋室改具翼善冠袞龍袍出齋室乘輿由逌瞻門入弘化門明政門永淸門還內
정조 19년 · 강
召見藥院諸臣于熙政堂
정조 19년 · 강
御熙政堂行抄啓文臣八月朔親試及日次儒生十月十二月朔殿講上齋生應製開拆京外殿最